Μητροπολίτης Κρήνης Κύριλλος

Ο Μητροπολίτης Κύριλλος (κατά κόσμον Ευάγγελος Κατερέλος, Λαμία, 21 Νοεμβρίου 1956) είναι Έλληνας θεολόγος, πανεπιστημιακός και ιεράρχης του Οικουμενικού Πατριαρχείου, που διατελεί Μητροπολίτης Κρήνης και Πατριαρχικός Έξαρχος Μελίτης από το 2021.

 Βιογραφικά στοιχεία 
Έλαβε το πτυχίο της Νομικής το 1980, της Φιλοσοφίας το 1985 και της Θεολογίας το 1989 από το Εθνικό και Καποδιστριακό Πανεπιστήμιο Αθηνών. Πραγματοποίησε μεταπτυχιακές σπουδές ανθρωπιστικών σπουδών στο Πανεπιστήμιο του Στρασβούργου. Είναι διδάκτωρ της θεολογίας του Αριστοτελείου Πανεπιστημίου Θεσσαλονίκης (Η Κανονική Δικαιοδοσία του Οικουμενικού Πατριαρχείου επί των επαρχιών του Δεσποτάτου της Ηπείρου) και του Πανεπιστημίου του Φράιμπουργκ στη Γερμανία (Η λύση του Γάμου στο Δημήτριο Χωματιανό και Ιωάννη Απόκαυκο).

Χειροτονήθηκε διάκονος και πρεσβύτερος το 1983 από τον Μητροπολίτη Νικοπόλεως και Πρεβέζης Μελέτιο. Ως ιερέας έχει υπηρετήσει στις Μητροπόλεις Νικοπόλεως και Πρεβέζης, την Θηβών και Λεβαδείας και Γερμανίας.

Είναι αφυπηρετήσας καθηγητής με γνωστικό αντικείμενο την Ιστορική Δογματική Θεολογία του Τομέα Θρησκειολογίας, Φιλοσοφίας και Κοινωνιολογίας του Τμήματος Κοινωνικής Θεολογίας και Θρησκειολογίας της Θεολογικής Σχολής του Πανεπιστημίου Αθηνών. Την περίοδο 2007-2009 διετέλεσε πρόεδρος του Τμήματος Κοινωνικής Θεολογίας του Πανεπιστημίου Αθηνών.

Στις 7 Φεβρουαρίου 2008 η Αγία και Ιερά Σύνοδος του Οικουμενικού Πατριαρχείου τον εξέλεξε παμψηφεί επίσκοπο της πάλαι ποτέ διαλαμψάσης Επισκοπής Αβύδου. Η χειροτονία του σε επίσκοπο τελέσθηκε στις 24 Φεβρουαρίου στον Πάνσεπτο Πατριαρχικό Ναό του Αγίου Γεωργίου στο Φανάρι από τον Μητροπολίτη Νικοπόλεως και Πρεβέζης Μελέτιο.

Από το 2019 διδάσκει ως καθηγητής Κανονικού Δικαίου και Εκκλησιαστικής Ιστορίας στο Ινστιτούτο Μεταπτυχιακών Σπουδών Ορθοδόξου Θεολογίας Σαμπεζύ. Στις 27 Ιουλίου 2020 εξελέγη για δεύτερη φορά πρόεδρος του Τμήματος Κοινωνικής Θεολογίας και Θρησκειολογίας της Θεολογικής Σχολής του ΕΚΠΑ, θέση που διατήρησε έως τις 31 Αυγούστου 2022.

Στις 16 Φεβρουαρίου 2021, η Αγία και Ιερά Σύνοδος του Οικουμενικού Πατριαρχείου τον εξέλεξε Μητροπολίτη Κρήνης και την ίδια ημέρα με απόφαση του Οικουμενικού Πατριάρχη Βαρθολομαίου ορίσθηκε Πατριαρχικός Έξαρχος της νεοσυσταθείσας Πατριαρχικής Εξαρχίας Μελίτης. 

Από το 2022 είναι ακαδημαϊκός συνεργάτης Κανονικού Δικαίου της Θεολογικής Σχολής της Εκκλησίας της Κύπρου. 

Είναι συγγραφέας πολλών βιβλίων και έχει δημοσιεύσει άρθρα στον ημερήσιο και εκκλησιαστικό περιοδικό τύπο. 

 Συγγραφικό έργο 
 Χριστιανισμός και Θρησκείες: Εισαγωγή στη Θεολογία των Θρησκειών, Αθήνα: Διάδραση, 2021 
 Η Σύνοδος του Λατερανού (649): Συμβολή στην Ιστορία και Θεολογία του Μονοενεργητισμού – Μονοθελητισμού, Χάλκη: Εκδόσεις Ιεράς Θεολογικής Σχολής Χάλκης, 2021 
 Η Ρώμη και το Παπικό Πρωτείο επί Πατριαρχείας Ιγνατίου και ι. Φωτίου (847-886), Χάλκη: Εκδόσεις Ιεράς Θεολογικής Σχολής Χάλκης, 2019 
 Το κείμενο της Ραβέννας και η θέση του Πατριαρχείου Μόσχας για το Πρωτείο, Θεσσαλονίκη: Παλίμψηστον, 2015 
 Η Θεολογία της απελευθέρωσης: Εισαγωγή στη νεώτερη λατονοαμερικανική Θεολογία, Θεσσαλονίκη: Παλίμψηστον, 2015 
 Esse est Deus: Θεολογική – κοσμολογική – ανθρωπολογική θεώρηση της διδασκαλίας του Meister Eckhart, Θεσσολονίκη: Παλίμψηστον, 2002 
 Η αγωνία της απελευθέρωσης: Σύγχρονοι λατινοαμερικανοί Θεολόγοι, Θεσσολονίκη: Παλίμψηστον, 2001 
 Η Κανονική Δικαιοδοσία του Οικουμενικού Πατριαρχείου επί των επαρχιών του Δεσποτάτου της Ηπείρου κατά την περίοδο 1204-1235, Θεσσαλονίκη: Σάκκουλα, 1995 (διδακτορική διατριβή) 
 Η λύση του Γάμου στο Δημήτριο Χωματιανό και Ιωάννη Απόκαυκο, Φρανκφούρτη, 1992 (διδακτορική διατριβή)

 Παραπομπές 

 Πηγές 


Κατηγορία:Έλληνες ιεράρχες
Κατηγορία:Επίσκοποι Αβύδου
Κατερελος
Κατερελος
Κατερελος
Κατερελος
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών